Na podlagi 44. člena Zakona o nalezljivih boleznih (Ur. l. RS, št. 69/95, 25/04 Odl. US: U-I-127/01-27, 47/04-ZdZPZ, 119/05, 33/06-UPB1) in 17. člena Pravilnika o pogojih za pripravo in izvajanje programa preprečevanja in obvladovanja bolnišničnih okužb (Ur.l. RS, št. 74/99, 92/06), sprejema izvajalec zasebne zdravstvene dejavnosti v ZASEBNI SPLOŠNI/ SPECIALISTIČNI AMBULANTI …………………………….…………………………….iz ………………………………………, dne ………………………..


PROGRAM PREPREČEVANJA  OKUŽB 
V ZASEBNI SPLOŠNI/ SPECIALISTIČNI  AMBULANTI 
……………………………..………………………………..


I.

Definicije in obveznosti izvajalcev zdravstvene dejavnosti

Okužbe povezane z zdravstvom ali zdravljenju pridružene okužbe so okužbe, ki so povezane z bivanjem bolnika v bolnišnici in z ispostavljenostjo postopkom diagnostike, zdravljenja, zdravstvene nege, rehabilitacije v vsaki zdravstveni dejavnosti. Pojavi se po 48 urah po sprejemu ali opravljenem posegu in bolnik ni bil v inkubaciji za njo.

V skladu z zakonskimi določili v R Sloveniji pripravi program strokovni vodja oz. za to dejavnost usposobljeni zdravstveni delavci oziroma zdravstveni sodelavci, izvaja  pa ga vsaka pravna in fizična oseba, ki opravlja zdravstveno dejavnost, torej vsi zaposleni.
Za to dejavnost usposobljeni zdravstveni delavci nadzorujejo izvajanje ukrepov za preprečevanje in obvladovanje okužb. 


II.

Vsebine programa

Program opredeljuje tveganja za okužbo pri izvajanju postopkov ter določa ukrepe za obvladovanje tveganja. 

Obsega naslednje vsebine:

· Izvajanje vseh diagnostičnih, terapevtskih, negovalnih in ostalih postopkov.
· Izvajanje sterilizacije, dezinfekcije, čiščenja in rokovanja z odpadki.
· Ravnanje z bolniki, zdravstvenimi delavci in sodelavci z okužbami.
· Program zaščite zdravstvenih delavcev in zdravstvenih sodelavcev na delovnih mestih.
· Program usposabljanja zdravstvenih delavcev in drugih zaposlenih.

S tem programom se določa tudi odgovorna oseba za izvajanje programa.
Program opredeljuje najmanj minimalne tehnične pogoje, ki morajo biti izpolnjeni za izvajanje tega programa.
Ker je program izdelan kot enoten dokument za vso zasebno zdravstveno dejavnost, uporabljamo tiste določbe programa, ki se nanašajo na dejavnost, katero izvajamo.

III.

Pisna pravila

Glede na vsebino programa opredeljeno v poglavju II. so sestavni deli programa tudi naslednja pisna navodila:
· Pisno navodilo o načinu epidemiološkega spremljanja okužb povezanih z zdravstvom ter ukrepih v zvezi z odkrivanjem, obvladovanjem in preprečevanjem drugih nalezljivih bolezni (Program epidemiol. spremljanja).
· Pisno navodilo za izvajanje vseh diagnostičnih, terapevtskih, negovalnih in ostalih postopkov z večjim tveganjem za okužbo (Program izvajanja diagnostičnih, terapevtskih, negovalnih in ostalih postopkov).
· Pisno navodilo o higieni rok (Navodilo št. 1).
· Pisno navodilo o vrstah in načinih sterilizacije, priprave inštrumentov in materiala za sterilizacijo, vrstah in načinih pakiranja ter kontroli in vodenju evidence sterilizacije (Navodilo št. 2).
· Pisno navodilo o sredstvih, načinih in pogostnosti razkuževanja (Navodilo št. 3).
· Pisno navodilo o načinih in pogostnosti čiščenja prostorov in opreme (Navodilo št. 4).
· Pisno navodilo o razvrščanju, zbiranju, shranjevanju in  oddaji odpadkov (Navodilo št. 5).
· Pisno navodilo o vrstah izolacijskih postopkov pri bolnikih/pacientih glede na poti prenosa okužb in trajanje izolacijskih ukrepov za posamezne okužbe (Navodilo št. 6). 
· Pisno navodilo o vrsti  in uporabi osebne varovalne opreme (Navodilo št. 7).
· Pisno navodilo o trajanju začasne odstranitve zdravstvenih delavcev in sodelavcev z delovnega mesta v času okužbe in ob stiku z okuženo osebo (Navodilo št. 8).
· Pisno navodilo o ukrepih ob izpostavljenosti ZD okužbam (Navodilo št. 9).
· Pisno navodilo o postopkih zbiranja in pranja perila (Navodilo št. 10).
· Neoporečnost vode (Navodilo št. 11).


IV.

Epidemiološko spremljanje okužb povezanih z zdravstvom in ostalih okužb

Epidemiološko spremljanje okužb povezanih z zdravstvom je sistematično zbiranje podatkov o pojavu in porazdelitvi okužb povezanih z zdravstvom in dogodkih ter dejavnikih, ki zvišujejo ali znižujejo tveganje, redna analiza teh podatkov in poročanje tistim, ki jih potrebujejo za ukrepanje. Pri obravnavi okužb povezanih z zdravstvom se uporabljajo standardne definicije okužb povezanih z zdravstvom, povzete po CDC.

Ker v Zasebni splošni/ specialistični ambulanti ………...………………………………………… ne izvajamo stacionarne obravnave pacientov temveč samo ambulantno, prihaja do okužb povezanih z zdravstvom glede na uveljavljeno definicijo bistveno redkeje kot v bolnišnici.

V zasebni zdravstveni dejavnosti obravnavamo in spremljamo okužbe, ki so posledica izpostavljenosti pacientov pri postopkih diagnostike, zdravljenja, zdravstvene nege, rehabilitacije ali drugih postopkih v drugih zdravstvenih dejavnostih (hospitalizacija, rehabilitacija, domska oskrba), kakor tudi pojave in stanja, ki bi lahko bili v naši dejavnosti povezani s posegi, obravnavo in opustitvijo načel dobre klinične prakse. S primernimi epidemiološkimi metodami ugotavljamo povečano tveganje glede morebitnega nastanka okužb in za prenos slednjih od pacientov na osebje in na druge paciente, ki jih obravnavamo (Program epidemiološkega spremljanja).
Epidemiološko spremljamo tudi ostale nalezljive bolezni, ki so opredeljene v Zakonu o nalezljivih boleznih (Ur.l. RS št. 69/95, 24/04, 47/04, 119/05, 33/06). Za njihovo odkrivanje uporabljamo doktrinarne postopke epidemiološke, klinične in laboratorijske diagnostike. Potrjene primere ali sum na zelo kužno bolezen registriramo in prijavljamo v skladu s veljavnimi predpisi. Posebej smo pozorni  na več primerov iste nalezljive bolezni oziroma diagnoze v krajšem časovnem obdobju v okoljih ali z značilnostmi, ki kažejo na njihovo povezavo v obliki izbruha ali epidemije nalezljive bolezni (Navodilo št. 1).  


V.

Izvajanje diagnostičnih, terapevtskih, negovalnih in ostalih postopkov

V zasebni zobozdravstveni dejavnosti izvajamo diagnostične, terapevtske, negovalne in ostale postopke po načelih dobre klinične prakse in upoštevamo navodila o ukrepih za preprečevanje okužb. 
Ob tem posebno pozornost posvečamo higieni rok, uporabi osebne varovalne opreme, izvajanju sterilizacije, razkuževanja in izobraževanju zdravstvenih delavcev, zdravstvenih sodelavcev in ostalih zaposlenih. 
Postopki z večjim tveganjem za okužbo so obravnavani v pisnih navodilih (Program izvajanja diagnostičnih, terapevtskih, negovalnih in drugih postopkov), ravnamo pa se tudi po še nenapisanih doktrinarnih pravilih, ki se prenašajo s prakso. Za postopke zdravstvene nege uporabljamo verificirane standarde zdravstvene nege.



VI.

Sterilizacija, dezinfekcija, čiščenje in rokovanje z odpadki

Odstranjevanje patogenih mikroorganizmov okolju, kjer se opravlja zdravstvena dejavnost s posegi različne stopnje tveganja za okužbo, so  pomemben ukrep za preprečevanje  okužb. S sterilizacijo zagotavljamo material brez prisotnosti mikroorganizmov in spor za uporabo pri bolnikih, kadar omenjeni material pride v stik s sterilnimi področji telesa ali krvnim obtokom, po postopku, ki je preverjen in nadzorovan.
S postopki razkuževanja rok osebja, površin, predmetov in pripomočkov odstranjujemo patogene in oportunistične mikroorganizme do stopnje, ko niso več škodljivi zdravju ter s tem omejujemo  tveganje za okužbo pacientov in zdravstvenih delavcev, zdravstvenih sodelavcev in drugih zaposlenih.
Z rednim in temeljitim čiščenjem preprečujemo nastanek pogojev ugodnih za zadrževanje in razmnoževanje mikroorganizmov, ter vzdržujemo čisto in prijazno okolje za paciente in osebje.
S pravilnim sortiranjem, odlaganjem, zbiranjem in odstranjevanjem odpadkov preprečujemo tveganja za okužbe in poškodbe oseb, ki prihajajo v stik z odpadki in ostrimi predmeti, preprečujemo možne škodljive vplive odpadkov iz zdravstvene dejavnosti na okolje, ter zmanjšujemo količino odpadkov.
V zasebni zdravstveni dejavnosti izvajamo prej navedene postopke po pisnih pravilih (Navodilo št. 2, 3, 4, 5).



VII.

Ravnanje z bolniki, zdravstvenimi delavci in sodelavci z okužbami

Glede na poti prenosa izvajamo v zasebni zdravstveni dejavnosti posebne postopke obravnave pacientov z znano okužbo ob naročanju, sprejemu in pri obravnavi. Paciente z zelo kužno boleznijo, ki terja ustrezno izolacijo in obravnavo, začasno izoliramo v ločenem prostoru oziroma takoj napotimo (prepeljemo z reševalnim vozilom) v usposobljeno zdravstveno ustanovo, kjer izvedejo izolacijo glede na poti prenosa okužbe. Ob tem izvajamo  predpisane ukrepe standardne izolacije oziroma po potrebi kapljične, aerogene in/ali kontaktne izolacije vključno s postopki imunoprofilakse/kemoporofilakse za kontakte v skladu z navodili epidemiologa ali infektologa. V primerih, ko izolacija ni potrebna, ker je okužba obvladljiva s higienskimi ukrepi in postopki, pacienta poučimo o ukrepih, ki jih mora izvajati, da ne bo okužbe prenesel na druge. 
Zdravstveni delavec, zdravstveni sodelavec z nalezljivo boleznijo, katero lahko na delovnem mestu prenese na paciente ali sodelavce, v času trajanja kužnosti  ne more delati. Pri določenih okužbah se dovoli delo z omejitvami.
V zasebni zdravstveni dejavnosti izvajamo zgoraj navedene ukrepe po enotnih pisnih pravilih (Navodilo št. 6, 8).


VIII.

Program zaščite zdravstvenih delavcev in sodelavcev na delovnih mestih

Vsakodnevni neposredni stik z osebami z znano ali neprepoznano okužbo ali kolonizacijo pomeni tveganje za zdravstvenega delavca in zdravstvenega sodelavca. Izvajamo naslednje ukrepe:
· Izobraževanje osebja in opredelitev tveganja ob izpostavljenosti okužbam.
· Uporaba  osebne varovalne opreme. 
· Imunoprofilaksa.
· za splošno in družinsko ordinacijo – zdravnik in medicinska sestra sta cepljena proti hepatitisu B, vsakoletno je za zdravnika in medicinsko sestro priporočeno cepljenje proti gripi
· za pediatrično/šolsko ordinacijo – zdravnik in medicinska sestra sta cepljena proti hepatitisu B in ošpicam, vsakoletno je za zdravnika in medicinsko sestro priporočeno cepljenje proti gripi
· za primarno ginekološko ordinacijo – zdravnik in medicinska sestra sta cepljena proti hepatitisu B, vsako leto je za zdravnika in medicinsko sestro priporočeno cepljenje proti gripi
· Kemoprofilaksa.

V ta kontekst sodijo tudi prej navedene doktrine in ukrepi, zlasti izvajanje razkuževanja in čiščenja, pravilno rokovanje z odpadki, ustrezna osebna higiena ter zagotavljanje tehničnih pogojev, ki so potrebni za izvajanje tega programa.
V zasebni zdravstveni dejavnosti izvajamo ukrepe iz tega poglavja po poenotenih pisnih pravilih (Navodilo št. 7, 8, 9).

IX.

Program usposabljanja zdravstvenih delavcev in drugih zaposlenih

Osebje, ki ima ustrezna znanja, je osnovni pogoj za uspešno izvajanje programa preprečevanja in obvladovanja okužb povezanih z zdravstvom.
Z ustreznim izobraževanjem zagotavljamo poznavanje osnov higiene, nastanka in preprečevanja okužb, kar dosegamo z internim izobraževanjem v zasebni zdravstveni dejavnosti ter zunanjim izvajalcem teh storitev. Izobraževanje se začne ob sprejemu na delo ter je kontinuirano. Vsebina izobraževanja mora biti prilagojena stopnji izobrazbe in vrsti dela. Zdravniki in drugi zdravstveni delavci se morajo izobraževati tudi na seminarjih, simpozijih in delavnicah, ki obravnavajo obvladovanje okužb, v državi in drugod po svetu. Seznanjeni morajo biti z nastankom okužb povezanih z zdravstvom, dejavniki tveganja, ukrepih preprečevanja ter načini epidemiološkega spremljanja okužb povezanih z zdravstvom.

Vsebina programa:

· Nastanek in vrste okužb povezanih z zdravstvom ter dejavniki tveganja.
· Higiena rok in osebna higiena.
· Varovanje bolnika pred okužbo, varovanje zdravstvenih delavcev in sodelavcev pred poškodbo in okužbo na delovnem mesu.
· Predstavitev dejavnikov tveganja za prenos okužb pri posameznih postopkih in posegih, postopki dela pri bolnikih v izolaciji, preprečevanje stika s krvjo in izločki.
· Čiščenje razkuževanje, sterilizacija in vzdrževanje pripomočkov za delo.
· Čiščenje bolnikove neposredne okolice in neposredne okolice delovnega področja.
· Ustrezno prezračevanje.
· Varno ravnanje z odpadki v zasebni zobozdravstveni dejavnosti.
· Izpolnjevanje obvezne dokumentacije.

Osnovni izobraževalni progam obsega najmanj 10 ur. Osnovni program se ponavlja in dopolnjuje z novimi izsledki in vsebinami na vsakih 5 let.


X.

Odgovorna oseba za izvajanje programa

Za izvajanje tega programa in pripadajočih pisnih pravil je odgovoren delavec:  
____________________________________________________________________________


XI.

TEHNIČNI POGOJI ZA IZVAJANJE PROGRAMA

V zasebni splošni/ specialistični ambulanti ……….…………………………………..................... 

zagotavljamo naslednje minimalne higiensko tehnične pogoje za izvajanje tega programa:
· Opremljenost delovnih mest z opremo in pripomočki za higieno rok in osebnimi zaščitnimi sredstvi.
· Oskrbo z sterilnim materialom in inštrumenti.
· Prostori in aparature za sterilizacijo.
· Laboratorijske storitve pooblaščenega mikrobiološkega laboratorija.
· Prostore in opremo za izolacijo bolnikov.
· Prezračevanje.
· Preskrbo z zdravstveno ustrezno pitno vodo.
· Prostorsko ureditev z ločitvijo čistih in nečistih postopkov in poti.
· Sortiranje odlaganje, prevoz in pranje perila.
· Čiščenje prostorov in opreme.
· Ločeno odlaganje, zbiranje in odstranjevanje odpadkov.


I. Opremljenost delovnih mest z opremo in pripomočki za higieno rok in osebnimi zaščitnimi sredstvi

Vsa mesta, ki so namenjena za higienizacijo rok osebja (garderoba, sanitarni prostori, ambulanta, diagnostično-preiskovalni prostori), morajo biti opremljena z naslednjo opremo:

· umivalnik brez zamaška opremljen z armaturo brez mrežice, ki omogoča uporabo armature brez dotika z dlanjo, z zdravstveno ustrezno tekočo toplo in hladno pitno vodo,  
· stenski nosilec, embalaža s tekočim milom za tekoče milo z izlivko (s podaljšanim vzvodom za razdeljevanje brez dotika z dlanjo, zaprti sistem z zamenljivim polnjenjem v originalni embalaži proizvajalca),
· stenski nosilec, embalaža za razkužilo za roke z izlivko (s podaljšanim vzvodom za razdeljevanje brez dotika z dlanjo, zaprti sistem z zamenljivim polnjenjem v originalni embalaži proizvajalca  za uporabo v nosilcu ali prosto stoječe),
· zaprt stenski podajalnik ali nosilec za papirne brisače v položaju s spodnjim odvzemom,
· pokrita posoda za odpadke z odpiranjem pokrova brez dotika z roko,
· shema predpisanega postopka pravilnega umivanja rok,
· shema predpisanega postopka pravilnega razkuževanja rok,
· sredstvo za nego kože rok (krema ali losijon).


V zasebni splošni/ specialistični ambulanti ……………………………………………………….. zagotavljamo:
- čiste komplete delovne obleke,
- delovno obuvalo, ki se lahko uporablja samo v prostorih ordinacije ter je primerno za temeljito čiščenje in po potrebi razkuževanje.  


V zasebni splošni/ specialistični ambulanti …………...…………...……………………………… 

zagotavljamo opremljenost z naslednjimi vrstami osebne varovalne opreme: 
· rokavice: kirurške (sterilne), preiskovalne (sterilne in zaščitne), gospodinjske rokavice -  uporabljamo jih v skladu s pisnimi navodili o higieni rok,
· kirurške maske: večslojne maske iz netkanega materiala (uporaba pri: kirurških posegih, porodu, vstavljanju osrednjih venskih katetrov, arterielnih katetrov in drenov, pri previjanju obsežnih ran in opeklin, aseptičnih posegih, delu z bolnikom v izolaciji, kadar ima zdravstveni delavec znake okužbe dihal pri delu  z bolniki in sodelavci - uporaba sodi v navodilo o osebni varovalni opremi),
· respiratorne maske FFP 2 in FFP3 z ustreznimi filtrirnimi lastnostmi pri izpostavljanju kužnemu aerosolu,
· kirurška maska z vizirjem za enkratno uporabo (pri možnosti nastanka aerosola),
· zaščitna očala za enkratno ali večkratno uporabo, 
· zaščitni vizir za večkratno uporabo,
· zaščitni predpasnik za enkratno uporabo, 
· zaščitni plašč za enkratno uporabo,
· zaščita obuvala za enkratno uporabo.
	
Oskrba s sterilnim materialom in inštrumenti
 
Oskrbo s sterilnim materialom in inštrumenti zagotavljamo z:
- uporabo nepovratnega sterilnega materiala za enkratno uporabo,
- uporabo uslug sterilizacije preko zunanjega izvajalca (pogodba), 
- izvajanjem sterilizacije v lastnih prostorih z lastnimi sterilizatorji.


II. Prostori in aparature za sterilizacijo

Pri izvajanju sterilizacije mora biti zagotovljena ločitev čistih in nečistih poti .Tehnična oprema: termodezinfektor ali posode za odlaganje inštrumentov v sredstvo za dekontaminacijo (razkužilniki), pult z ločenim pomivalnim koritom za čiščenje inštrumentov (za ta namen se v nobenem primeru ne sme uporabljati umivalnik, ki je namenjen za umivanje rok!), naprava za pakiranje,  sterilizator, prostor ali omara ali police za shranjevanje sterilnega materiala. 
Avtoklav mora ustrezati standardu EN 285, EN 13060.
Ovojnina mora ustrezati vrsti sterilizacije (EN 868). 
Vsa oprema prostora ali mesta za izvajanje sterilizacije in shranjevanje sterilnega materiala mora biti izdelana tako, da je omogočeno temeljito mokro čiščenje in razkuževanje. Vse faze sterilizacije so določene, preverjene in nadzorovane.
Sterilizacijo izvajamo po posebnem navodilu, ki je sestavni del tega programa (Navodilo št. 2).


III. Laboratorijske storitve pooblaščenega laboratorija

Laboratorijske storitve zagotavlja laboratorij:

- območnega ZZV______________________________________________

IV. Oprema in prostori za izolacijo bolnikov

Z izolacijo preprečujemo možnost širjenja in nastanka okužbe povezane z zdravstvom s kapljicami, zrakom, fekalno-oralno in s stikom. Vsak pacient je potencialni vir okužbe. Ukrepe standardne izolacije izvajamo pri vseh pacientih ne glede na diagnozo. Izvajajo jo vsi zaposleni. Preprečuje širjenje okužbe s pacientovo krvjo, telesnimi tekočinami in izločki. Izvaja se z naslednjimi ukrepi:
· higiena rok,
· uporaba osebne varovalne opreme (osebje, bolnik),
· izolacija,
· ustrezno odlaganje uporabljenih inštrumentov in dekontaminacija,
· varno odlaganje kužnih odpadkov, 
· sterilizacija, čiščenje in razkuževanje instrumentov, aparatur, pripomočkov, površin in opreme,
· preprečevanje poškodb z ostrimi predmeti in avtomatsko pipetiranje,
· uporaba pripomočkov za oživljanje bolnika,
· varno odlaganje, transport in pranje perila,
· prostorska namestitev bolnika.

Za izvajanje ukrepov standardne, kapljične, aerogene in kontaktne izolacije imamo posebno navodilo, ki je sestavni del tega programa (Navodilo št.  6).

V. Preskrba z zdravstveno ustrezno pitno vodo (Navodilo št. 11)

-  Kakovost vode v hišnem vodovodnem omrežju mora ustrezati zahtevam pravilnika o pitni vodi.
-  Zasebna praksa mora imeti načrt ali shemo vodovodnega omrežja.  
- Preprečeno mora biti zastajanje vode v omrežju.Vodovodno omrežje naj se izpira 2 minuti.      


VII.	Prostorska ureditev z ločitvijo čistih in nečistih postopkov in poti

Načela tehnične izvedbe:
· Ločevanje prostorov (fizična ločitev) in območij, kjer potekajo čisti postopki od tistih, kjer prihaja do onesnaženja delovnih površin, materiala.  
· Časovno ločevanje opravil in poti za čisti in nečisti material: 
        .   prevozna/prenosna sredstva za transport čistega materiala so ločena od sredstev za 
            prenos/prevoz nečistega materiala,
        .   poti za čisti material so časovno ločene od poti po katerih prihaja onesnažen material 
            (organizacija dela, urnik in zaporedje transporta),
        .   časovno ločevanje izvajanja postopkov pri katerih prihaja do onesnaženja materiala in 
            oseb (te postopke opravimo nazadnje).

· Prostorska ureditev z ločitvijo čistih in nečistih poti
      (priložen tloris prostorov zasebne prakse z vrisanimi potmi in območji)
· Aseptično območje (območje sterilnega materiala), kjer z ustreznimi postopki čiščenja in razkuževanja zmanjšamo možnost razmnoževanja in prenosa oportunističnih mikroorganizmov na najmanjše možno število, patogene mikroorganizme odstranimo. Gibanje je omejeno, postopki časovno opredeljeni glede na vrsto posega, faze delovnega procesa.
· Čisto območje (območje nesterilnega materiala in zdravil, skladiščenje čistega perila, prostor za osebje, čisti hodnik), v katerem je manjša verjetnost onesnaženja okolja z bolnikovimi izločki in manjša verjetnost aerogenega prenosa okužbe. Z določenimi metodami in postopki vzdržujemo minimalno število mikroorganizmov v okolju. Delovni proces poteka od čistih do nečistih faz. Delovne faze so načrtovane vnaprej in časovno opredeljene (izkjučevanje istočasnega izvajanja posameznih posegov). Prostor v katerem izvajajo tako čiste kot nečiste postopke je potrebno fizično ločiti. Kadar to ni mogoče, ločimo postopke s časovnim zamikom z vmesnim čiščenjem in dezinfekcijo.
· Zaščiteno območje (prostor v katerem se izvajajo diagnostični ali terapevtski postopki – ambulanta, prevezovalnica, operacijski prostor), v katerem je večja verjetnost onesnaženja okolja z bolnikovimi izločki in aerogenega prenosa. Z umivanjem rok in razkuževanjem površin se vzdržuje minimalno število mikroorganizmov. Pacienti se mešajo, zato je potrebno po vsakem nečistem posegu razkuževanje rok, površin, zamenjava pregrinjal in prezračevanje prostora.
· Nečisto območje (prostor za odlaganje uporabljenih inštrumentov, perila, prostor za dekontaminacijo uporabljenih pripomočkov, splakovalnica, fekalni izliv in sanitarni prostor), kjer je velika verjetnost onesnaženja okolja in materiala z bolnikovimi izločki. 
· Ločevanje osebja: če ni mogoče zagotoviti posebnega osebja, ista oseba izvaja čiste in nečiste postopke časovno ločeno, najprej čisto, zatem nečisto ob ustrezni higieni rok in zaščiti delovne obleke ter uporabi druge potrebne varovalne opreme.

Veljajo vsi standardi higiene in razkuževanja rok, ter standardi čiščenja in razkuževanja prostorov in opreme navedeni v strokovnih podlagah za preprečevanje okužb povezanih z zdravstvom.


VIII .	Sortiranje, zbiranje, prevoz in pranje perila

Zagotavljamo naslednje tehnične pogoje v zvezi z oskrbo s čistim perilom (Navodilo št. 10):

· V največji možni meri, zlasti na tistih mestih, kjer prihaja do kontaminacije s telesnimi tekočinami in izločki pacienta, uporabljamo materiale za enkratno uporabo (zaščitno obleko za osebje, nepropustna rolo pregrinjala na preiskovalnih mizah, slinčke - pregrinjala za paciente, pregrinjala za opremo in ščitnike za aparature, ščitnike za obutev).
· Pralno perilo mora biti iz materiala, ki omogoča pranje na temperaturi najmanj + 71 stopinj Celzija v trajanju 25 minut. 
· Za pranje perila uporabimo običajne postopke (pralne preparate za program + 90 stopinj Celzija; mehčalcev NE uporabljamo).
· Perilo oddamo v pranje praviloma v čistilnico/ pralnico, izbrano po pogodbi.
· Če peremo perilo na domu, peremo perilo v ločeni šarži. V takem primeru je priporočljivo pred ponovno uporabo stroja slednjega izprati v prazno z dodatkom sredstva za odstranjevanje vodnega kamna. 
· Oprano perilo shranjujemo v ločenem zaprtem prostoru ali ločeni omari od civilnih oblačil, ki mora biti urejen tako, da omogoča  mokro čiščenje in dezinfekcijo površin v omari.


IX.	Čiščenje prostorov in opreme

V zvezi s čiščenjem prostorov in opreme Zasebna splošna/ specialistična ambulanta ……………

 ……………………………................................................. zagotavlja naslednje tehnične pogoje:

· Čiščenje prostorov zaupamo preverjenemu zunanjemu izvajalcu.
· Vse površine (tla, stene, stropovi, oprema) morajo biti izdelane tako, da so gladke ter jih je mogoče mokro čistiti in razkuževati. Oblazinjena oprema s tkanimi materiali ter preproge niso dovoljeni.
· Čistilo, razkužilo ter ustrezen pribor za izvajanje čiščenja: ločen pribor za čiščenje nečistih površin in prostorov ter poseben pribor za čiščenje čistih prostorov. Čistilni pribor mora biti označen ali uporabimo barvno ločevanje, večnamenske krpe (npr. za čiščenje WC školjke rdeča krpa).
· Neposredno bolnikovo okolico čisti, razkužuje medicinska sestra, prav tako izvaja dekontaminacijo instrumentov, pribora, pripomočkov.
· Za odvzem in izliv vode za potrebe mokrega čiščenja talnih in stenskih površin ter opreme in pranje  pribora za čiščenje mora biti določeno in urejeno posebno mesto s pomivalnim koritom ali izlivno školjko – trokaderom.
· Čistilni pribor se mora shranjevati v ločenih, zaprtih omaricah ali v posebnem prostoru.
· Čistilne in razkužilne raztopine po navodilih proizvajalca pripravlja za čiščenje in razkuževanje pooblaščena oseba. Pri delu uporablja osebno varovalno opremo.
· Čiščenje se opravlja po planu čiščenja, ki je sestavni del tega programa (Navodilo št. 4).


X.	Odlaganje, zbiranje in odstranjevanje odpadkov
 
Načela:
· Vsi odpadki se sortirajo in  zbirajo ločeno glede na kategorizacijo odpadka na mestu nastanka. Naknadno sortiranje odpadkov ni dovoljeno.
· Vsi odpadki se zbirajo v pokritih posodah ali vrečah, ki imajo oznako o vrsti odpadkov, za katere so namenjene. V prostorih za opravljanje zdravstvene dejavnosti morajo biti posode s pokrovi, ki se odpirajo brez dotika z roko.
· Ločeno zbiramo naslednje vrste odpadkov:

	Klasifikacijska številka odpadka
	Opis odpadka zdravstva
	Opredelitev

	18 01 01
	Ostri predmeti
	Poškodovani in dotrajani instrumenti z rezili ali konicami, ki niso kontaminirani s telesnimi tekočinami ali izločki.

	18 01 03
	Odpadki, ki z vidika preventive pred infekcijo zahtevajo posebno ravnanje pri zbiranju in odstranitvi.
	Ostri predmeti – skalpeli, igle, lancete, ki so bili v stiku s telesnimi tekočinami ali izločki.
Material, ki je bil uporabljen pri obravnavi bolnika z okužbo za katero je predpisana izolacija.
Material, ki je kontaminiran (ali vsebuje) telesne tekočine in izločke v količini več kot 100 ml. Material uporabljen pri dializi B.

	18 01 04
	Odpadki, ki z vidika preventive pred infekcijo ne zahtevajo posebnega ravnanja (perilo, mavčni povoji, plenice, oblačila za enkratno uporabo).
	Vrhnji obvezilni material, oziroma material, ki ni zajet v 18.01 03, lončki za enkratno uporabo, rokavice, kirurške maske, pregrinjala za enkratno uporabo, zaščitne obleke in ščitniki za obutev in lasišče za enkratno uporabo, odpadni inkontinenčni materiali.

	18 01 06
	Kemikalije, ki vsebujejo nevarne snovi.
	Reagenti, fiksirji, razvijalci, ostanki koncentriranih pripravkov dezinfekcijskih sredstev,  (upoštevamo oznake nevarnosti na originalni embalaži).

	18 10 07
	Kemikalije, ki niso zajete v 18 01 06.
	Topila, čistila.

	18 01 08
	Ciotoksična in citostatična zdravila.
	

	18 01 09
	Zdravila, ki niso zajeta v 18 01.08.
	

	20 01 01
	Embalaža.
	

	20 03 01
	Mešani komunalni odpadki.
	




· Zagotavljamo redni odvoz odpadkov po zbiralcu, ki ima dovoljenje/koncesijo za zbiranje določene vrste odpadkov.
· Odpadke zbiramo in odstranjujemo v skladu s posebnim navodilom (Navodilo št. 5) in Načrtom gospodarjenja z odpadki.


XI.    Prezračevanje

Prezračevanje prostorov je pomembno za zmanjševanje tveganja za okužbo prek zraka ter eliminacijo neprijetnih ali škodljivih par in hlapov iz prostorov.
V vseh prostorih zasebne zdravniške dejavnosti mora biti zagotovljeno učinkovito prezračevanje,  naravno skozi okna (5 do 10 min /2 uri) ali umetno prek prezračevalnega sistema z dovodom svežega, po potrebi kondicioniranega zraka in odvodom odpadnega zraka (menjava zraka vsaj 6-krat/uro). Sistemi umetnega prezračevanja morajo biti načrtovani in zgrajeni tako, da je omogočeno čiščenje in po potrebi razkuževanje prezračevalnih kanalov in difuzorjev za razporejanje zraka v prostorih. 


XII.

Izvajanje programa

Ta program izvajajo vsi zaposleni v Zasebni splošni/ specialistični ambulanti ………………… 

………………………………………………....  glede na  izobrazbo, področje dela in zadolžitve. 

Odgovorna oseba za izvajanje programa nadzoruje njegovo izvajanje ter dopolnjuje  program in pripadajoča pisna navodila v skladu z razvojem medicinske doktrine. 


XII.

Veljavnost programa

Ta program se uveljavi, ko ga potrdi nosilec zasebne zdravstvene dejavnosti, strokovni vodja ali direktor. Program in pripadajoča pisna pravila se uporabljajo do izdelave poenotenih doktrinarnih pravil za izvajanje zdravstvene dejavnosti oziroma do presoje programa s strani  komisije iz 16. člena Pravilnika o pogojih za pripravo in izvajanje programa preprečevanja in obvladovanja bolnišničnih okužb (Ur.l. RS št., 74/99, 92/06). 


                                                                     
                                                                                                   Podpis
                                                                           nosilca zasebne zdravstvene dejavnosti,
						           strokovnega vodje ali direktorja: 
                                                                        
                                                                           _________________________________ 


                                               Žig

Uporabljena literatura:

· Zakon o nalezljivih boleznih.
· Pravilnik o pogojih za pripravo in izvajanje programa preprečevanja in obvladovanja bolnišničnih okužb.
· Strokovne podlage za pripravo programa preprečevanja in obvladovanja okužb povezanih z zdravstvom 2000-2003 – delovna skupina pri MZ, Ljubljana 2003.
· Higiena in obvladovanje okužb – izbrana poglavja, Ana Zlata Dragaš, Marjeta Škerl, Ljubljana, 2004, založba ZRC.
· Okužbe dihal in preprečevanje prenosa – zbornik strokovnega srečanja, KC Ljubljana, 2005.

